Стварэнне электронных дапаможнікаў па краязнаўстве — актуальная справа. Аднак і папяровыя дапаможнікі па-ранейшаму адыгрываюць важную ролю ў выхаваўчай рабоце. Тым больш што Мсціслаўшчына славіцца сваімі традыцыямі друкаванага слова. Так, у дапаможніку “Літаратурная Мсціслаўшчына” (распрацаваным і выдадзеным у сярэдняй школе № 2 Мсціслава) падрабязна расказваецца пра Івана Насовіча, Максіма Гарэцкага, Аркадзя Куляшова, іншых вядомых навукоўцаў, літаратараў, журналістаў. Асобны раздзел прысвечаны дзейнасці мсціслаўскага філіяла літаратурнага аб’яднання “Маладняк”. А пачынаецца аповед са знаёмства з багатай друкарскай спадчынай Пятра Мсціслаўца.